CELEX: 61988CJ0011
Ανεπιθύμητες ουσίες και προϊόντα στη διατροφή των ζώων
Νομική βάση

Στο πλαίσιο του συστήματος των αρμοδιοτήτων της Επιτροπής, η επιλογή της νομικής βάσεως μιας πράξεως πρέπει να στηρίζεται σε αντικειμενικά στοιχεία δυνάμενα να αποτελέσουν αντικείμενο δικαστικού ελέγχου (βλέπε απόφαση της 26ης Μαρτίου 1987, Επιτροπή κατά Συμβουλίου, 45/86, Συλλογή 1987, σ. 1493)
Το άρθρο 43 της Συνθήκης αποτελεί την ενδεδειγμένη νομική βάση για κάθε ρύθμιση που αφορά την παραγωγή και την εμπορία των γεωργικών προϊόντων τα οποία απαριθμούνται στο παράρτημα ΙΙ της Συνθήκης και η οποία συμβάλλει στην πραγματοποίηση ενός ή περισσοτέρων από τους στόχους της κοινής γεωργικής πολιτικής που διατυπώνονται στο άρθρο 39 της Συνθήκης. Οι ρυθμίσεις αυτές, ακόμη κι αν εξυπηρετούν συγχρόνως στόχους κοινής γεωργικής πολιτικής και άλλους στόχους οι οποίοι, ελλείψει ειδικών διατάξεων, επιδιώκονται βάσει του άρθρου 100 της Συνθήκης, μπορούν να προβλέπουν την εναρμόνιση εθνικών διατάξεων στον τομέα αυτόν, χωρίς να χρειάζεται αναφορά στο προαναφερθέν άρθρο. Το άρθρο αυτό πράγματι, λαμβανομένης υπόψη της προτεραιότητας που εξασφαλίζει το άρθρο 38, παράγραφος 2, της Συνθήκης στις ειδικές διατάξεις του γεωργικού τομέα έναντι των γενικών διατάξεων που αφορούν την εγκαθίδρυση κοινής αγοράς, δεν μπορεί να δικαιολογήσει κανένα περιορισμό του πεδίου εφαρμογής του άρθρου 43 (βλέπε αποφάσεις της 23ης Φεβρουαρίου 1988, Ηνωμένο Βασίλειο κατά Συμβουλίου, 68/86 και 131/86, Συλλογή 1988, σσ. 855 και 905).
Η οδηγία 87/519, για την τροποποίηση της οδηγίας 74/63 σχετικά με τις ανεπιθύμητες ουσίες και προϊόντα στη διατροφή των ζώων, αφενός, εφαρμόζεται κατ' ουσίαν σε προϊόντα που εμπίπτουν στο παράρτημα ΙΙ, παρόλον ότι μπορεί δευτερευόντως να αφορά ορισμένα προϊόντα που δεν εμπίπτουν στο παράρτημα αυτό και, αφετέρου, αποτελεί ουσιώδη παράγοντα για την αύξηση της παραγωγικότητας της γεωργίας, στόχου που αναφέρεται στο άρθρο 39, παράγραφος 1, στοιχείο α), της Συνθήκης. Για το λόγο αυτό, το Συμβούλιο έπρεπε να εκδώσει την οδηγία στηριζόμενο μόνο στο άρθρο 43. Εφόσον αυτό δεν συνέβη, η οδηγία πρέπει να ακυρωθεί.
Διάδικοι
Στην υπόθεση C-11/88,
Επιτροπή των Ευρωπαϊκών Κοινοτήτων, εκπροσωπούμενη από τον Rene Barents, μέλος της νομικής της υπηρεσίας, με αντίκλητο στο Λουξεμβούργο τον Γεώργιο Κρεμλή, μέλος της νομικής της υπηρεσίας, Centre Wagner, Kirchberg,
προσφεύγουσα,
κατά
Συμβουλίου των Ευρωπαϊκών Κοινοτήτων, εκπροσωπουμένου από τον Arthur Brautigam, κύριο υπάλληλο διοικήσεως στη νομική υπηρεσία του Συμβουλίου, και την Moyra Sims, υπάλληλο διοικήσεως στη νομική υπηρεσία του Συμβουλίου, με αντίκλητο στο Λουξεμβούργο τον Joerg Kaeser, προϊστάμενο της διευθύνσεως νομικών υποθέσεων της Τράπεζας Ευρωπαϊκών Επενδύσεων, 100, boulevard Konrad-Adenauer,
καθού,
που έχει ως αντικείμενο την ακύρωση της οδηγίας 87/519 του Συμβουλίου, της 19ης Οκτωβρίου 1987, για την τροποποίηση της οδηγίας 74/63 σχετικά με τις ανεπιθύμητες ουσίες και προϊόντα στη διατροφή των ζώων (ΕΕ L 304, σ. 38),
ΤΟ ΔΙΚΑΣΤΗΡΙΟ
συγκείμενο από τους O. Due, πρόεδρο, Sir Gordon Slynn και F. A. Schockweiler, προέδρους τμήματος, G. F. Mancini, R. Joliet, T. F. O' Higgins, J. C. Moitinho de Almeida, G. C. Rodriguez Iglesias και F. Grevisse, δικαστές,
(το σκεπτικό παραλείπεται)
αποφασίζει:
Διατακτικό
1) Ακυρώνει την οδηγία 87/519 του Συμβουλίου, της 19ης Οκτωβρίου 1987, για την τροποποίηση της οδηγίας 74/63 σχετικά με τις ανεπιθύμητες ουσίες και προϊόντα στη διατροφή των ζώων.
2) Καταδικάζει το Συμβούλιο στα δικαστικά έξοδα.